Mere end 100.000 mennesker samles hen over de kommende fire dage på Bornholm til demokratifestivalen Folkemødet. Her er der rig mulighed for at komme helt tæt på de kendte politikere og partiledere, som har spillet hovedrollerne under det netop overståede Folketingsvalg. Ialt møder mere end 1.100 politiske partier, foreninger, virksomheder og interesseorganisationer op for at diskutere med borgerne - på vaskeægte demokratisk manér. Og så uddeles Dialogprisen på Folkemødet til den politiker, der i løbet af året har været bedst til at lytte og gå i konstruktiv dialog - i år er det for syvende gang. Få alt det bedste på TV2 Nord Her på TV2 Nord sikrer vi naturligvis, at du kan komme helt tæt på alle de vigtigste begivenheder. Sammen med de øvrige TV2-regioner inviterer vi til debat med Folkemødets vigtigste aktører på vores helt egen scene 'Folkescenen'. Her kan du blandt andet opleve oplæg og debatter omkring krænkelseskultur og humor som politisk våben. Vi har også vores egen TV2 Nord-reporter med til Folkemødet, som vil opsnuse alle de bedste historier til dig - og levere dem til alle vores platforme - både TV, tv2nord.dk, Facebook og Instagram. Vi følger blandt andet den nye formand for Danske Skoleelever Thea Enevoldsen, der for første gang skal lære det politiske liv at kende helt indefra. Så følger vi også Brønderslev Forfatterskole, der på Folkemødet sætter fokus på ensomhed og på, hvordan litteratur og dét at skrive kan hjælpe ensomme unge. Vi følger også i hælene på Vrå Højskole, der skal debattere og feste med landets øvrige højskoler og ungdomspartier på Folkemødets hovedscene. Og derudover opsnuser vi selvfølgelig de bedste nordjyske historier og snakker med nordjyder, der er draget til klippeøen for at se demokratiet udfolde sig. Du kan se det komplette program for alle dage på Folkemødet 2019 lige her.

Opsummering:
Torsdag skydes årets Folkemøde på Bornholm i gang. I år er temaet FN's Verdensmål - og TV2-regionerne har en fælles scene, som vi sender fra alle dage.